UACพร้อมซื้อขายในmai 11 ต.ค.
ผู้จัดการตลาดหลักทรัพย์ เอ็ม เอ ไอ เผย UAC พร้อมซื้อขายใน mai 11 ต.ค. นี้
7 ต.ค. 2553

ผู้จัดการตลาดหลักทรัพย์ เอ็ม เอ ไอ เผย UAC พร้อมซื้อขายใน mai 11 ต.ค. นี้
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า บมจ. ยูนิเวอร์แซล แอดซอร์บเบ้นท์ แอนด์ เคมิคัลส์ จะเข้าเป็นบริษัทจดทะเบียนในตลาดหลักทรัพย์ เอ็ม เอ ไอ เป็นลำดับที่สี่ของปีนี้ และเริ่มซื้อขายตั้งแต่วันจันทร์ที่ 11 ตุลาคม 2553 เป็นต้นไป โดยใช้ชื่อย่อว่า "UAC"
UAC ดำเนินธุรกิจนำเข้าและจำหน่ายสารเคมีและอุปกรณ์ที่ใช้ในอุตสาหกรรมสำรวจและผลิตก๊าซธรรมชาติ โรงแยกก๊าซธรรมชาติ โรงกลั่นน้ำมัน ปิโตรเคมี โรงงานผลิตน้ำมันหล่อลื่น บริษัทได้ขยายธุรกิจสู่ธุรกิจพลังงานทดแทน โดยได้ร่วมทุนกับ บมจ. บางจากปิโตรเลียม (BCP) จัดตั้ง บริษัท บางจากไบโอฟูเอล จำกัด เพื่อดำเนินธุรกิจผลิตและจำหน่ายไบโอดีเซล ซึ่งเป็นเชื้อเพลิงเหลวที่นำไปใช้เป็นส่วนผสมทดแทนบางส่วนในน้ำมันดีเซล (ข้อมูลตามที่ระบุไว้ในหนังสือชี้ชวนของ UAC) ทั้งนี้ ธุรกิจพลังงานทดแทน เป็นหนึ่งในธุรกิจเป้าหมายที่ตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ จะส่งเสริมและผลักดันให้เข้าจดทะเบียนมากขึ้น เนื่องจากเป็นธุรกิจพื้นฐานสำคัญที่มีศักยภาพการเติบโต และมีความต้องการใช้เงินทุนเพื่อขยายธุรกิจในอนาคต 
UAC มีทุนจดทะเบียนชำระแล้ว 150 ล้านบาท ประกอบด้วยหุ้นสามัญเดิม 120 ล้านหุ้น และหุ้นสามัญเพิ่มทุน 30 ล้านหุ้น มูลค่าที่ตราไว้หุ้นละ 1 บาท บริษัทเสนอขายหุ้นสามัญเพิ่มทุนต่อประชาชนทั่วไปครั้งแรก (IPO: Initial Public Offering) เมื่อวันที่ 30 กันยายน 1 และ 4 ตุลาคม 2553 จำนวน 30 ล้านหุ้น ในราคาหุ้นละ 4 บาท มูลค่าการระดมทุนครั้งนี้เท่ากับ 120 ล้านบาท เพื่อนำเงินทุนที่ได้ไปใช้เพื่อลงทุนในโครงการผลิตก๊าซชีวภาพอัดความดันสูง (Compress Bio Gas: CBG) จากมูลสุกรเพื่อใช้เป็นเชื้อเพลิงสำหรับรถยนต์ นอกจากนี้ จะนำไปลงทุนเพิ่มในบริษัทร่วม และใช้เป็นเงินทุนหมุนเวียน โดยมีบริษัท แอดไวเซอรี่ พลัส จำกัด เป็นที่ปรึกษาทางการเงิน และ บมจ. หลักทรัพย์ กิมเอ็ง (ประเทศไทย) เป็นผู้จัดการการจำหน่ายและรับประกันการจำหน่าย
ทั้งนี้ ณ ราคา IPO UAC มีอัตราส่วนราคาต่อกำไรสุทธิต่อหุ้น (P/E Ratio) 8.69 เท่า โดยคำนวณจากประมาณการกำไรสุทธิของบริษัทปี 2553 (Annualization) เท่ากับ 69.30 ล้านบาท หารด้วยจำนวนหุ้นทั้งหมดภายหลังการเสนอขายหุ้น IPO จำนวน 150 ล้านหุ้น คิดเป็นกำไรสุทธิต่อหุ้นเท่ากับ 0.46 บาท (ข้อมูลตามที่ระบุไว้ในหนังสือชี้ชวนของ UAC) 
UAC มีนโยบายจ่ายเงินปันผลไม่ต่ำกว่า 40% ของกำไรสุทธิหลังหักภาษีเงินได้นิติบุคคลและสำรองตามกฎหมาย โดยผู้ถือหุ้นใหญ่ของ UAC 3 รายแรกหลัง IPO ได้แก่ นายกิตติ ชีวะเกตุ ถือหุ้น 57.13% กลุ่มจารุมโนภาส ถือหุ้น 7.20% และนางวราณี เสรีวิวัฒนา ถือหุ้น 3.00%